Festival stand up komedije StandUpLent 2022

DEVETI - ZADNJI DAN: PETEK, 01.07.2022

**RECIKLIRANI KONFETI IN DEŽURNI KRIVEC**

NASTOPAJOČI: NIKOLA TODOROSKI in GORAN VINČIĆ VINČA

Zadnji dan!!! To bi moralo biti žalostno, a na odru Vetrinjca je vsak večer veselo. Ker je ekipa, ki skrbi, da je vse tako kot treba že pošteno izčrpana, so naše face videti utrujene, a kar žarimo. Jutri bomo lahko vsaj malo nadoknadili zamujeni spanec.

Tokrat je tako kot mora biti in na oder stopi naš Slavko, ki začuda ne bluzi preveč. Ne izpusti pa tiste, da on ni smešen, on je šef. Še letos, saj naslednje leto predaja žezlo našemu Janu, ki si je to še kako zaslužil. Povabi nas na oder in mi mahamo kot misice. Prvič z nami stojita Rene in David, pomembni pridobitvi.

Prvi na oder stopi igralec, ki je pred desetimi leti prav na tem odru debitiral. Kot mi je povedal v kasnejšem intervjuju, je takrat zmrznil. Baje zato, ker je bilo težko delati v drugem jeziku, saj nastopa v srbo-hrvaški-makedonščini. V pogovoru ga povprašam, kako vpliva dejstvo, da je igralec na njegovo standupanje. Pove mi, da je kot igralec vajen interpretirati tuji tekst pod taktirko režiserja. Mnoge igralce to ovira in se v tem žanru ne znajdejo. Njemu standup predstavlja svobodo in mu je to bolj organsko.

O tem, da bi zmrznil še enkrat, ni govora. Tokrat rutinirano in suvereno žge od začetka in publika ga obožuje ter nagrajuje s številnimi aplavzi že na samem začetku. Je iz Makedonije. No, iz Severne. Prve fore so prav na to temo. Težko tujcem pojasni, od kod je. Tistim, ki ne vedo za njegovo državo, mora pojasniti, da je iz juga, ki je sever. Ker jih stalno nekdo ovira, da bi vstopili v EU, kamorkoli gre, vedno mora čez številne mejne prehode. Včasih se pelje z avtobusom, kjer ne moreš izbirati, kdo bo tvoj sopotnik na sosednjem sedežu in iz tega derivira krasno zgodbo. Včasih potuje z letalom, kjer ne izbiraš kdo je stevardesa in tudi tukaj so zgodbe za polulat. Igralske sposobnosti mu pridejo prav, saj uporablja gib, da potencira učinek. Rad ima Grke, tudi Nemce. Na temo lingvistike in kulturoloških razlik potuje skozi številne jezike in narode, lepo gradi dramaturški lok. Vse na temo, kdo je bolj seksi. Osebno življenje omenja skozi svoj poklic. Igralka je tudi njegova žena. Skozi različne filmske žanre opisuje njuno zakonsko dinamiko.

Z Janom sva ugotovila, da sta bila dva najboljša večera, ta in angleški večer, najslabše obiskana. Na to lahko rečem le tisto svojo, da kdor se je skril, si je sam kriv. Ne glede na to, da je Vetrinjec bil na pol poln, so krohoti in aplavzi kar odmevali po Mariboru. Odmevali pa so tudi Nikolini zvočni efekti, s katerimi je za zaključek pometal publiko s stolov.

Tako dobro ogreto občinstvo je predal Goranu Vinčiću – Vinči in vse ostalo je zgodovina. Običajno izkoristim, če je kak sedež prazen, da sedem med publiko. Tokrat nisem, pa ne vem zakaj. Najbrž, ker sem si za konec med predstavo privoščila pivo in je bilo ob mizici na robu bolj udobno. Morebiti pa mi je intuicija rekla, naj bom raje na varnem. V prvo vrsto sta sedli mati in hči, obe učiteljici slovenskega jezika, ki jima nato ni bilo lahko. Kajti Vinča je le malo uporabil vnaprej pripravljeni material. Zelo poredkoma vidimo standup najvišje vrste. Govorim o standupu, ki izhaja izključno iz interakcije s publiko. Velika jajca je potrebno imeti za to, a rezultati so, ko gre vse dobro, eksponentni na potenco. Vinča ima velik trebuh, a kompenzira. Po dveh, treh šalah na svoj račun, ko sam pove, da ima mala jajca oziroma Malega princa in velik trebuh, se spravi na publiko. Ne začne pri mami in hčerki v prvi vrsti in jima da lažno upanje, da bosta varni. Začne s parom v drugi vrsti levo, gledano z odra. Slavonec se spravi še na drevo na našem odru. To je res posebnost, ki jo redko kdo opazi. Ker malo zapiha veter se zdi, da drevesu ugajajo šale na njegov račun in se tudi trese od smeha. Vmes čisto na kratko Vinča pove o sebi še, da je poročen tri leta, da ima dojenčka in že je nazaj v interakciji z občinstvom. Tokrat pridejo na vrsto mati in hči iz prve vrste in par iz druge vrste desno. Ne vem kdaj in kako se priključijo še fantje iz predpredzadnje vrste. Ker roasta te uboge ljudi, ki čez čas ne morejo več iz trzavice smeha, si vsi ostali mislimo, da smo varni. Sklepamo, da bo do konca roastal le njih, saj kroži med njimi, povezuje in navezuje tako hitro, da ne moreš, da ne bi občudoval hitrosti improvizacije. Že so v igri nove žrtve. Zraven profesorja računalništva sedi prijeten starejši par. Do konca predstave sta bila gospa, ki je nekoč delala na banki in njen gospod komercialist, pečenka.

Vmes je nekje vprašal, katera stranka je na naših zadnjih volitvah zmagala. To je bil edini trenutek v celi predstavi, ko je nastala popolna tišina. Kar slišala sem, kako smo vsi praskali po možganih. Svoboda, čakaj, kako se že reče? Pa saj je bilo to pred kratkim. Če pa vem. Ni stranka, kaj je lista? Ne, ni lista. Hotela sem rešiti naše dostojanstvo in zakričati besedno zvezo, a mi je v glavi odzvanjalo Pod svobodnim soncem. Vinčiju ni bilo nič jasno in nas je raje vprašal nekaj lažjega. Kako se v našem jeziku reče 'govno'? In zadeva je gladko stekla naprej.

Kaj se je dogajalo naprej se, ne spomnim, ker sem si pozabila zapisovati. Ne mi zameriti. Sem samo človek in Vinča je kriv, da sem se prepustila, kulico spustila, prijela pivo in se režala ter po tleh metala. Spomnim se le, da je vključil še gospo, lastnico welnessa.

Vem, da sem na koncu ploskala kot nora in vsi ostali tudi. Ko je bilo konec, so nastopajoča obkrožili oboževalci in dolgo sem čakala na intervjuja.

 Vinča mi je povedal, da je drugič pri nas. Slavončan je povedal, da rad gre čez meje in, da mu je včasih nerodno, ko se spomni, kaj vse je govoril ljudem, ko jih je roastal. Število obiskovalcev mu ni važno. Dva ali dva tisoč, slabe volje ali dobre, ni pomembno. Naloga standuperja je, da ne glede na vse raztura in da vse od sebe. Včasih je lažje, včasih težje, a boriti se je treba do zadnjega. Ne mara pa roastati ljudi, ki jih pozna. Te ignorira, če pa jih že vključi pove, da so znanci. Za njega ni pomemben material, temveč atmosfera, ki jo ustvari. Zaveda se, da tukaj ni četrtega zida, kar tvori razliko med predstavo in standupom. To je njegov manevrski prostor in to bo izkoristil do maksimuma.

Ker si je na odru privoščil tudi svojo ženo, ki je bila z njim in mu v zaodrju prepovedovala, da bi napadel še drugo pico, stopim še do nje. Kako je biti žena standuperja brez dlake na jeziku? Mlada, lepa Miroslava je dama brez primere. Pove, da se zaveda, da je to njegov poklic in da vse to spada zraven. Ko jo hočem sprovocirati in jo povprašam, kako skrbi za njegov stas, mi odgovori, da je vse kalorije, ki jih bo sedaj užil, porabil že na nastopu.

Običajno zaključim s peripetijami iz 'afterja' za sodelavke in sodelavce Lenta, a tokrat se mi ga žal ni uspelo udeležiti. Enkrat za spremembo sem uspešno ohranila svoje dostojanstvo.

Tako smo zaključili 'na pune', kot temu rečemo v Mariboru in ne bi se moglo bolje končati. Občinstvo bo še dolgo pripovedovalo o tem večeru, mi pa se bomo malo spočili in šli eni v službo, drugi na počitnice. Kot vedno po Lentu bo Maribor nenavadno tih in miren, kot zatišje po nevihti.

Jaz pa se bom na koncu zahvalila našim pubecom, punci in enemu vmes. Kot vsako leto se bomo razbežali vsak na svojo stran do naslednjega Lentanja. Hvala sodelavci, sodelavka in hibrid. Hvala mama za lektoriranje. Hvala Slavko za vse, kar si nam omogočil in hvala vsem, ki ste tvorili naša občinstva teh devet vremensko atipičnih, nepozabnih dni.

Tanja Volf